Sophie Hæstorp Andersen (S), 2002-03-21:
Gennem de seneste 30 år er Danmark blevet et land, hvor befolkningen består af stadig flere mennesker med udenlandsk baggrund, og vi er ikke de eneste, også i andre europæiske lande vil befolkningssammensætningen i de kommende år blive mere varieret.
I Socialdemokratiets øjne vil stramninger af betingelserne for opholdstilladelse kun have en ringe betydning for det samlede antal mennesker med en udenlandsk baggrund, der bor i Danmark eller kommer til det i fremtiden.
Den allervigtigste opgave, det danske samfund står over for, er derfor at styrke integrationen af udlændinge i de kommende år, så de kan deltage i og bidrage til det danske samfund på lige fod med andre danskere.
Derfor fremlagde vi også i februar vores eget bud på en endnu bedre integrationspolitik, der tog tråden op fra den tidligere socialdemokratisk-radikale regerings initiativer, der allerede i dag har styrket integrationen af udlændinge i det danske samfund betydeligt.
Socialdemokratiet vil ikke tage del i et billede af, at alting er mislykkedes, når det gælder integration af udlændinge i det danske samfund.
Vi har med glæde konstateret, at også den nye regering mener, at midlet til en god integration er at sikre arbejde til alle.
Her er vi enige, men som debatten vil afsløre i løbet af dagen, når de andre lovforslag behandles, så er det menneskesynet, der er forskellen.
Socialdemokratiet tror i udgangspunktet altid på det bedste i mennesker, vi tror på ligeværd og fælles ansvar.
Derfor kan vi heller ikke støtte en lang række af de forslag
I vores øjne er flere af disse stramninger et udtryk for, at regeringen godt ved, at dens indsats og politik for at sikre en bedre integration af udlændinge i Danmark ikke er god nok. En dårlig indsats, der kendetegnes ved, at den finanslov, som Folketinget vedtog i går for 2002, faktisk indeholder en række perspektivløse besparelser på den hidtidige integrationsindsats, og der er ingen nye, fremadrettede tiltag.
Regeringen må ligesom den tidligere regering ledet af Socialdemokratiet nu begynde at sætte handling bag ordene om en bedre integration af udlændingene.
For os er det intet alternativ til integration at lukke alle grænser hermetisk om Danmark.
Det løser ikke de nuværende problemer i Danmark, og det er ikke et realistisk svar i en verden, der desværre er præget af enorme flygtningestrømme.
Socialdemokratiet arbejder for en internationalt solidaritet, der bevarer et højt niveau for udviklingsbistanden og for hjælp til nødstedte i katastrofeområder.
Omvendt kan vi heller ikke komme uden om, at der hvert år kommer mennesker til Danmark, som er forfulgte.
Danmark skal også påtage sig sin del af opgaverne, når nød eller krig driver mennesker på flugt.
Udgangspunktet for regeringen om, at udlændingepolitikken skal respektere Danmarks internationale forpligtelser, bakker vi derfor fuldt op om.
Vi bakker også op om, at flygtninge og indvandrere, der bor i Danmark, bliver integreret bedre og kommer hurtigere i arbejde, så der undgås skillelinjer ned igennem vort samfund.
Integration har som mål at gøre udlændinge til selvhjulpne og ligeværdige borgere i Danmark - ikke det modsatte.
Vi ser som sagt intet alternativ, vi mener bare ikke, regeringen pointerer dette godt nok i sin handlen.
Til gengæld sætter vi et stort spørgsmålstegn ved, om regeringens tredje hensyn om, at de forslag, der ligger her i dag, entydigt skal søge at begrænse antallet af udlændinge i fremtiden.
Vi kan ikke tilslutte os en politik, der som overordnet mål udelukkende har til hensigt at sikre, at folk på flugt i stigende grad ikke kan få beskyttelse i Danmark, og en politik, der udskyder integrationsindsatsen betragteligt og efterlader enkelte mennesker i en usikker livssituation i helt op til 7 år, efter at de er blevet anerkendt som flygtninge i Danmark.
En sådan politik er ikke kun udtryk for et andet syn på mennesker, der er flygtet fra tortur og politisk forfølgelse, den er også i direkte modstrid med Socialdemokratiets mål om at samle den danske befolkning om en humanistisk og retfærdig udlændingepolitik.
I Socialdemokratiet går vi ind for et samfund, der bygger på klare rettigheder, men også pligter.
Vi forventer, at udlændinge, der får lovligt ophold i Danmark, gerne vil integreres i det danske samfund.
Vi ønsker, at udlændinge deltager og bidrager.
Det danske samfund skal stille klare krav om, at man først og fremmest gør en aktiv indsats for at lære det danske sprog, at man uddanner sig eller tager arbejde, og at man overholder landets love.
Til gengæld skal udlændinge så få støtte til at blive en del af det danske samfund.
Vi støtter også umiddelbart ideen om, at udlændinge, der kommer til Danmark som led i en familiesammenføring, er selvforsørgende.
Men vi må huske på, at der allerede i dag stilles en lang række krav til ganske almindelige danskere, der ønsker at blive familiesammenført med en ægtefælle eller et nært familiemedlem.
Boligkrav og forsørgelseskrav spiller allerede en stor rolle i dag for en lang række af disse
familier.
Socialdemokratiet vil derfor afvente udvalgsbehandlingen
af de forslag, der handler om at gøre selvforsørgelseskravene endnu skrappere.
Vi vil medvirke til at stille en lang række spørgsmål under udvalgsbehandlingen om, hvilke typer forsørgelseskrav der med rette kan stilles til udenlandske statsborgere, der ønsker længerevarende ophold i Danmark.
Det danske samfund bygger også grundlæggende på ligeværd mellem mennesker, høj som lav, mænd som kvinder.
Desværre er tvangsægteskaber stadig en realitet i Danmark.
En del unge med udenlandsk baggrund tvinges eller presses af deres familier til at indgå sådanne ægteskaber.
Det er ikke acceptabelt og i øvrigt et brud på FN's konvention om vold mod kvinder i de tilfælde, hvor det er kvinder, der presses. Indsatsen mod tvangsægteskaber skal være bred og indeholde mange forskellige elementer.
Allerede under den tidligere regering blev der givet midler til, at etniske minoriteters organisationer lavede oplysningskampagner for unge med anden etnisk baggrund.
Der er også brug for flere mæglingstiltag i form af f.eks. etniske konsulentteam, som det er set i Københavns Kommune.
Socialdemokratiet mener dog også, at der lige nu er brug for at sende et klart lovgivningssignal om, at unge har ret til selv at vælge den ægtefælle, de ønsker sig.
Derfor støtter vi forslaget om at hæve aldersgrænsen for familiesammenføring.
Sluttelig vil jeg sige, at de forslag, der ligger her i dag, og som de foreligger på nuværende tidspunkt, kan Socialdemokratiet ikke på nogen måder støtte.
Vi vil gerne være med til at gøre en indsats for at sikre, at der kommer nogle tiltag over for kriminelle asylansøgere og indvandrere, og vi vil indgå aktivt i arbejdet med dette her lovforslag.